Vážení členovia Slovenskej spoločnosti telovýchovného lekárstva,

Je mi potešením pozvať Vás na náš výročný kongres spoločnosti, ktorý sa uskutoční v dňoch 6.6. – 7.6. 2019 v priestoroch hotela NH Gate One v Bratislave. Máme možnosť opäť po dvoch rokoch stretnúť sa a diskutovať pri odbornom programe aj súkromne počas slávnostnej večere, ktorá bude v hoteli. Pripravujeme pre Vás bohatý program prednášok z nášho odboru. V týchto dňoch oslavuje 10. výročie svojho vzniku aj Slovenská antidopingová asociácia, ktorá pripravila blok prednášok s novinkami v oblasti boja proti dopingu.

Počas kongresu 6.6. po skončení odbornej sekcie o 17,00 hodine plánujeme uskutočniť Valné zhromaždenie spoločnosti. Po štyroch rokoch si zvolíme nových členov výboru spoločnosti, ktorých bude už len 7 namiesto doterajších 9. Čaká nás schválenie nových stanov spoločnosti, ktoré sú koncipované v zmysle nového zákona o športe. Chcem poprosiť členov spoločnosti, ktorí majú záujem pracovať vo výbore spoločnosti, aby mi to potvrdili mailom. Budú uvedení na hlasovacom lístku, ktorý dostane každý člen spoločnosti pred hlasovaním.

Vážení členovia, čaká nás opäť významná odborná aj spoločenská udalosť a zodpovednosť za chod našej spoločnosti. Preto verím, že sa kongresu v maximálnom počte zúčastníte a teším sa na stretnutie s Vami.

Bližšie informácie o kongrese, program kongresu a návrh nových stanov nájdete na našej web stránke: [www.sstl.sk](http://www.sstl.sk).

 Doc. MUDr. Branislav Delej, PhD., MPH.

 Predseda SSTL